钦定古今图书集成/明伦汇编/宫闱典/第004卷 > 《四时宫词》前人
## 钦定古今图书集成/明伦汇编/宫闱典/第004卷 > 《四时宫词》前人

御沟涨暖绿潺潺，风细时闻响珮环。芳草宫门金锁
闭，柳花帘幕玉钩闲。梦回绣枕听黄鸟，困倚雕阑看
白鹇。落尽海棠天不管，修眉惭恨锁春山。

日长缝就缕金衣，高柳风轻拂翠眉。闲倚小楼题画
扇，但闻别院笑弹棋。主家恩爱有时尽，贱妾心情无
限思。又向晚凉新浴罢，琵琶自拨《㫁肠》词。
宫沟水浅不通潮，凉露瑶街湿翠翘。天晚不闻青玉
佩，月明偷弄紫云箫。正宫夜半羊车过，别院秋深隺
驾遥。却把闲情望牛女，银河乌鹊早成桥。

“悄悄深宫不见人，倚门惟有石麒麟。”芙蓉帐冷愁长
夜，翡翠帘垂隔小春。天远难通青鸟信，瓦寒欲动白
龙鳞。夜深怕有羊车到，自起笼灯照雪尘。